શાલિહોત્રસંહિતાનું મૂલ્ય આપણે મન ઝાઝું નથી પણ પશ્ચિમના વૈજ્ઞાનિકો અને ડૉક્ટરો એના પર વારી ગયા છે, અને દોઢ બે સૈકાથી એણે લખેલા પ્રયોગો પર સંશોધન કરે છે. મધ્યકાલીન યુગમાં યુદ્ધ ધીંગાણે અશ્વો ખપમાં લેવાતા ત્યારે આ ગ્રંથનું મૂલ્ય અનેકગણું હતું. આજે તો એ બધું ભૂલાઈ ભૂંસાઈ ગયું છે. શાલિહોત્રસંહિતાનાં કેટલાક પ્રકરણો મત્સ્ય, અગ્નિ અને ગરુડપુરાણમાં લેવાયા છે એ દર્શાવે છે કે શાલિહોત્રસંહિતા રચાયા બાદ એ લખાયાં હોવા જોઈએ. બનારસની નાગરી પ્રચારિણી સભાએ થોડાં વર્ષો પૂર્વે ‘શાલિહોત્ર સંહિતા’ પ્રગટ કરી હતી. આ સંહિતાનાં પર્શિયન, એરેબિક, તિબેટિયન અને અંગ્રેજી ભાષામાં ભાષાંતરો થયા છે એને કારણે આપણા આ ભારતીય ગ્રંથને વિશ્વવ્યાપી કીર્તિ પ્રાપ્ત થઈ છે. પ્રાણીશાસ્ત્ર ગ્રંથના વર્તમાન રચયિતાઓએ આ ગ્રંથને અત્યંત પ્રમાણભૂત માની એમાંથી ઘણી સામગ્રીનો ભરપેટ ઉપયોગ પણ કર્યો છે.